Barbara gegnir viðamiklu hlutverki í kaþólskri trú en hún er verndari námumanna , vopnasmiða , steinsmiða , jarðfræðinga og flugeldatækna . Þá þykir hún góð til fyrirbæna hjá slökkviliðsmönnum , múrurum og vitavörðum . Einnig sinnir hún sjúkum og verndar þá gegn eldi . Heilög Barbara er sögð hafa fæðst árið 218 í borginni Nicomedia í Tyrklandi . Rómverski harðstjórinn Dioscorus var faðir hennar . Barbara þótti afar fögur en Dioscorus vildi halda henni frá girndaraugum vonbiðla . Dag einn þegar hann kom heim eftir langa fjarveru komst hann að því að Barbara hafði gerst kristin og sótt skóla hjá kristnum lækni . Dioscorus skipaði þegar í stað að láta reisa sérstakt hús fyrir Barböru þar sem hún skyldi höfð í stofufangelsi . En Barabara veitti viðnám . Hún lét smiði fjölga gluggum svefnherbergisins úr tveimur í þrjá , en það átti að undirstrika trú hennar . Einnig neitaði hún að giftast þeim manni sem faðir hennar hafði valið handa henni . Þetta og fleira varð til þess að Barbara var dæmd til dauða og skyldi hún hálshöggvin . Þar sem faðir Barböru stóð yfir líki dóttur sinnar eftir að hafa sjálfur höggið höfuð hennar af með sverði , laust eldingu í sverðið og dó hann samstundis . Á þetta var litið sem teikn um hefnd guðs .